ระเบียบสำนักงานคณะกรรมการอาหารและยา ว่าด้วย หลักเกณฑ์ วิธีการ และเงื่อนไขการจ่ายเงินสินบน เงินรางวัล และค่าใช้จ่ายในการดำเนินงาน พ.ศ. 2547

ระเบียบสำนักงานคณะกรรมการอาหารและยา

ระเบียบสำนักงานคณะกรรมการอาหารและยา
ว่าด้วย
หลักเกณฑ์ วิธีการ และเงื่อนไขการจ่ายเงินสินบน เงินรางวัล
และค่าใช้จ่ายในการดำเนินงาน
พ.ศ. ๒๕๔๗[๑]

ด้วยกระทรวงการคลังได้ออกข้อบังคับกระทรวงการคลังว่าด้วยการหักเงินค่าปรับก่อนนำส่งคลัง
พ.ศ. ๒๕๔๖ แก้ไขเพิ่มเติมโดยข้อบังคับกระทรวงการคลังว่าด้วยการหักเงินค่าปรับก่อนนำส่งคลัง
(ฉบับที่ ๒) พ.ศ. ๒๕๔๗ และระเบียบกระทรวงการคลังว่าด้วยการจ่ายเงินสินบน
เงินรางวัลและค่าใช้จ่ายในการดำเนินงาน พ.ศ. ๒๕๔๖
ให้หักเงินค่าปรับที่จะต้องนำส่งคลังไว้เป็นเงินสินบน เงินรางวัลและค่าใช้จ่ายในการดำเนินงาน
ประกอบกับได้มีประกาศกระทรวงการคลัง เรื่อง
กำหนดประเภทอัตราการหักเงินค่าปรับก่อนนำส่งคลัง
ได้กำหนดให้เงินค่าปรับจากการกระทำผิดตามกฎหมายว่าด้วยเครื่องมือแพทย์
กฎหมายว่าด้วยเครื่องสำอาง กฎหมายว่าด้วยยา กฎหมายว่าด้วยวัตถุอันตราย
และกฎหมายว่าด้วยอาหาร
ส่วนราชการสามารถหักเงินค่าปรับที่ได้รับก่อนนำส่งคลังเป็นรายได้แผ่นดินนั้น

เพื่อให้การจ่ายเงินสินบน
เงินรางวัลและค่าใช้จ่ายในการดำเนินงานเป็นไปตามวัตถุประสงค์ตามข้อบังคับกระทรวงการคลังว่าด้วยการหักเงินค่าปรับก่อนนำส่งคลัง
พ.ศ. ๒๕๔๖ แก้ไขเพิ่มเติมโดยข้อบังคับกระทรวงการคลังว่าด้วยการหักเงินค่าปรับก่อนนำส่งคลัง
(ฉบับที่ ๒) พ.ศ. ๒๕๔๗ และระเบียบกระทรวงการคลังว่าด้วยการจ่ายเงินสินบน
เงินรางวัลและค่าใช้จ่ายในการดำเนินงาน พ.ศ. ๒๕๔๖
เลขาธิการคณะกรรมการอาหารและยาจึงกำหนดระเบียบปฏิบัติเกี่ยวกับการจ่ายเงินสินบนเงินรางวัล
และค่าใช้จ่ายในการดำเนินงาน ดังต่อไปนี้

ข้อ ๑ 
ระเบียบนี้เรียกว่า ระเบียบสำนักงานคณะกรรมการอาหารและยา
ว่าด้วยการจ่ายเงินสินบน เงินรางวัล และค่าใช้จ่ายในการดำเนินงาน พ.ศ. ๒๕๔๗

ข้อ ๒ 
ในระเบียบฉบับนี้
ค่าปรับ หมายความว่า
ค่าปรับที่ส่วนราชการซึ่งมีอำนาจหน้าที่ตามกฎหมายได้รับจากการกระทำผิดกฎหมายที่อยู่ในความรับผิดชอบของสำนักงานคณะกรรมการอาหารและยา
แต่ไม่รวมถึงค่าปรับ
หรือเบี้ยปรับที่ได้รับตามกฎหมายเกี่ยวกับภาษีอากรและค่าปรับหรือเบี้ยปรับที่ได้รับตามนิติกรรมสัญญา
เงินสินบน
หมายความว่าเงินที่ทางราชการจ่ายให้แก่ผู้แจ้งความนำจับ
เงินรางวัล
หมายความว่าเงินที่จ่ายให้แก่เจ้าหน้าผู้จับตามระเบียบนี้
ผู้แจ้งความนำจับ
หมายความว่าบุคคลเดียวหรือหลายคนซึ่งนำเบาะแสหรือเค้าเงื่อนแห่งการกระทำความผิดมาแจ้งแก่ทางราชการ
จนทางราชการสามารถลงโทษผู้กระทำผิดได้แต่ต้องมิใช่เจ้าหน้าที่ผู้จับหรือข้าราชการ
หรือเจ้าหน้าที่ผู้มีหน้าที่ดำเนินการตามกฎหมายให้เรื่องนั้น
เจ้าหน้าที่ผู้จับ
หมายความว่าพนักงานฝ่ายปกครองหรือตำรวจตามประมวลกฎหมายวิธีพิจารณาความอาญา
ซึ่งทำหน้าที่จับกุมผู้กระทำความผิด หรือข้าราชการหรือเจ้าหน้าที่ผู้มีหน้าที่ดำเนินการตามกฎหมายในเรื่องนั้นและมีส่วนร่วมในการจับกุมผู้กระทำความผิด
สำหรับกรณีที่มีการจับกุมผู้กระทำผิด
และให้หมายความรวมถึงเจ้าหน้าที่ที่ดำเนินงานตามอำนาจหน้าที่อันได้มาซึ่งเงินค่าปรับนั้นสำหรับกรณีที่ไม่มีการจับกุมผู้กระทำผิดด้วย
ค่าใช้จ่ายในการดำเนินงาน
หมายความว่าค่าใช้จ่ายเกี่ยวกับการปฏิบัติงานตามอำนาจหน้าที่อันได้มาซึ่งค่าปรับ

ข้อ ๓ 
จำนวนเงินสินบน เงินรางวัล และค่าใช้จ่ายในการดำเนินงานตามระเบียบนี้
ให้เป็นไปตามข้อบังคับกระทรวงการคลังว่าด้วยการหักเงินค่าปรับก่อนส่งคลัง พ.ศ.
๒๕๔๖ และประกาศกระทรวงการคลังเรื่องกำหนดประเภทและอัตราการหักเงินค่าปรับก่อนนำส่งคลัง
หรือเมื่อกระทรวงการคลังมีการแก้ไขเปลี่ยนแปลง

ข้อ ๔ 
การจ่ายเงินสินบน เงินรางวัล
และค่าใช้จ่ายในการดำเนินงานให้ปฏิบัติตามระเบียบกระทรวงการคลังว่าด้วยการจ่ายเงินสินบน
รางวัล และค่าใช้จ่ายในการดำเนินงาน พ.ศ. ๒๕๔๖
หรือเมื่อกระทรวงการคลังมีการแก้ไขเปลี่ยนแปลงหากระเบียบกระทรวงการคลังมิได้กำหนด
ให้ถือปฏิบัติตามข้อความในหมวด ๔ ของระเบียบนี้

หมวดที่
๑
เงินสินบน

ข้อ ๕ 
ผู้มีอำนาจรับแจ้งความนำจับ
หมายความถึง
(๑) เลขาธิการคณะกรรมการอาหารและยา รองเลขาธิการคณะกรรมการอาหารและยา
หรือผู้ที่ได้รับมอบหมายให้มีอำนาจรับแจ้งความนำจับสำหรับกรณีความผิดที่เกิดขึ้น
อ้าง หรือเชื่อว่าได้เกิดขึ้นในทุกท้องที่ทั่วราชอาณาจักร
(๒) นิติกร กลุ่มกฎหมายอาหารและยา ตั้งแต่ระดับ ๔
ขึ้นไป มีอำนาจรับแจ้งคามนำจับสำหรับกรณีความผิดที่เกิดขึ้น อ้าง
หรือเชื่อว่าได้เกิดขึ้นในเขตกรุงเทพมหานคร
(๓) ผู้ว่าราชการจังหวัด
นายแพทย์สาธารณสุขจังหวัด มีอำนาจรับแจ้งความนำจับเฉพาะความผิดที่เกิดขึ้น อ้าง
หรือเชื่อว่าได้เกิดขึ้นในเขตท้องที่จังหวัดที่รับผิดชอบ

ข้อ ๖ 
การจ่ายเงินสินบนแก่ผู้แจ้งความนำจับ
จะจ่ายให้แก่ผู้แจ้งความนำจับในคดีความผิดที่เจ้าหน้าที่ทำการจับกุมผู้กระทำความผิดมาลงโทษได้เป็นผลสำเร็จเนื่องจากการแจ้งความนำจับในคดี
เงินสินบนนี้จะจ่ายได้ต่อเมื่อกระทำการไปแล้วตามเงื่อนไข ต่อไปนี้
(๑) การตรวจสอบหรือจับกุมเป็นผลสำเร็จ
เนื่องจากการแจ้งความนำจับ และ
(๒) ผู้มีอำนาจเปรียบเทียบปรับ
หรือพนักงานสอบสวนได้ทำการเปรียบเทียบปรับหรือปรับผู้ต้องหา
หรือศาลได้มีคำพิพากษาลงโทษปรับจำเลย โดยคดีนั้นถึงที่สุดแล้ว และ
(๓) ได้มีการชำระค่าปรับแล้ว

ข้อ ๗ 
การแจ้งความนำจับและการรับแจ้งความนำจับ ต้องทำเป็นลายลักษณ์อักษรเพื่อยื่นต่อผู้มีอำนาจรับแจ้งความนำจับ
ตามแบบ น.จ. ๑ ท้ายระเบียบนี้
ในกรณีที่ผู้แจ้งความนำจับไม่อาจแจ้งต่อผู้มีอำนาจรับแจ้งความนำจับตามระเบียบนี้ได้ทันทีเพราะเกรงว่าผู้กระทำความผิดจะหลบหนี
หรือเกรงว่าพยานหลักฐานในการกระทำความผิดจะสูญหาย ถูกยักย้ายหรือทำลาย
เมื่อมีการจับกุมผู้กระทำความผิดแล้วให้ผู้แจ้งความนำจับนำพยานหลักฐานมาแสดงต่อผู้มีอำนาจรับแจ้งความว่าได้มีการแจ้งความนำจับและมีการจับกุมผู้กระทำความผิดแล้ว
และให้ผู้มีอำนาจรับแจ้งความนำจับจัดทำเป็นลายลักษณ์อักษรตามแบบ น.จ. ๑
ท้ายระเบียบนี้

ข้อ ๘ 
เมื่อได้รับการแจ้งความนำจับแล้วไม่ว่ากรณีใดๆ
ให้ผู้มีอำนาจรับแจ้งความนำจับออกเอกสารหลักฐานบันทึกการแจ้ง และรับแจ้งความจับ
ตามแบบ น.จ. ๑ ให้แก่ผู้แจ้งความนำจับด้วย

ข้อ ๙ 
ในกรณีความผิดที่แจ้งความนำจับ
เป็นกรณีที่ต้องร้องทุกข์กล่าวโทษให้ระบุในหนังสือร้องทุกข์กล่าวโทษด้วยว่าเป็นคดีที่มีสินบนนำจับและให้ขอทราบผลคดีโดยเร็ว

ข้อ ๑๐ 
เมื่อมีการจ่ายเงินสินบนแล้ว
ให้ผู้มีอำนาจเปรียบเทียบคดีกลุ่มกฎหมายอาหารและยารายงานการจ่ายเงินสินบนต่อเลขาธิการคณะกรรมการอาหารและยาภายในวันที่
๑๕ ของเดือนถัดไป ตามแบบ น.จ. ๒ ท้ายระเบียบดังต่อไปนี้
(๑) รองเลขาธิการคณะกรรมการอาหารและยา หรือนิติกร
ที่มีอำนาจเปรียบเทียบปรับตามระเบียบสำนักงานคณะกรรมการอาหารและยาว่าด้วยการเปรียบเทียบปรับ
เป็นผู้เปรียบเทียบคดี ให้นิติกร กลุ่มกฎหมายอาหารและยา
จัดทำรายงานเสนอเลขาธิการคณะกรรมการอาหารและยา
(๒) ผู้ว่าราชการจังหวัด
หรือผู้ว่าราชการกรุงเทพมหานครเป็นผู้เปรียบเทียบปรับให้ผู้ว่าราชการจังหวัด
หรือผู้ว่าราชการกรุงเทพมหานครจัดทำรายงานเสนอต่อเลขาธิการคณะกรรมการอาหารและยา
(๓)
นายแพทย์สาธารณสุขจังหวัดที่ได้รับมอบหมายจากผู้ว่าราชการจังหวัดให้เป็นผู้เปรียบเทียบคดี
ให้นายแพทย์สาธารณสุขจังหวัดจัดทำรายงานเสนอผู้ว่าราชการจังหวัดและเสนอต่อเลขาธิการคณะกรรมการอาหารและยาด้วย

ข้อ ๑๑ 
รายละเอียดเกี่ยวกับการจ่ายเงินสินบนให้เป็นไปตามหมวด ๔ ว่าด้วยการจ่ายเงิน

หมวดที่
๒
เงินรางวัล

ข้อ ๑๒ 
ผู้มีสิทธิได้รับเงินรางวัลมีดังต่อไปนี้
(๑) ผู้สั่งการให้ตรวจสอบ หรือจับกุม
(๒) เจ้าหน้าที่ผู้ตรวจสอบ จับกุม ร่วมวางแผน
ร่วมดำเนินการก่อนการจับกุมหรือตรวจสอบ รวบรวมพยานหลักฐานจนพบการกระทำความผิด
รวมทั้งเจ้าหน้าที่ซึ่งทำหน้าที่ประมวลหลักฐาน
(๓) เจ้าหน้าที่ผู้ได้ดำเนินการทางคดี
(๔) หน่วยงานของเจ้าหน้าที่ผู้ทำหน้าที่ช่วยเหลือ
ซึ่งไม่ได้ทำการตรวจสอบหรือจับกุมโดยตรง เช่น ผู้รับแจ้งความนำจับ
ผู้รับเรื่องร้อง ผู้ล่อซื้อ หรือเป็นสายสืบ
ในกรณีที่มีเจ้าหน้าที่จากหลายหน่วยงานร่วมกันดำเนินการตรวจสอบ
หรือจับกุมนั้นการแบ่งเงินรางวัลให้แบ่งตามจำนวนหน่วยงานที่ร่วมดำเนินการ

ข้อ ๑๓ 
ทุกเดือนให้นำเงินรางวัลที่ได้ในแต่ละกรณีที่มีการปรับมารวมกันทั้งหมดแล้วนำมาแบ่งจ่ายให้กับผู้มีสิทธิได้รับเงินรางวัลตามข้อ
๑๒ ตามจำนวนครั้งของผู้มีสิทธิได้รับเงินรางวัลแต่ละราย
ที่ได้มีส่วนร่วมในการดำเนินการ
เงินรางวัลให้คิดเต็มจำนวนแล้วนำไปจ่ายในอัตราดังต่อไปนี้
(๑)
จำนวนสองในสามส่วนให้นำไปจ่ายให้กับผู้สั่งการให้ตรวจสอบ
หรือจับกุมเจ้าหน้าที่ผู้ตรวจสอบ จับกุม ร่วมวางแผน
ร่วมดำเนินการก่อนการจับกุมหรือตรวจสอบรวบรวมพยานหลักฐานจนพบการกระทำความผิด
เจ้าหน้าที่ซึ่งทำหน้าที่ประมวลหลักฐาน
และเจ้าหน้าที่ที่ดำเนินการทางคดีจนได้มาซึ่งค่าปรับ
(๒) นอกเหนือจาก (๑)
จำนวนหนึ่งในสามส่วนให้นำไปจ่ายหน่วยงานของเจ้าหน้าที่ผู้ทำหน้าที่ช่วยเหลือซึ่งไม่ได้ทำการตรวจสอบหรือจับกุมโดยตรง
และสำนักควบคุมเครื่องสำอางและวัตถุอันตราย กอง กลุ่มกฎหมายอาหารและยา กลุ่มตรวจสอบและติดตามด้านยา
วัตถุเสพติด และเครื่องมือแพทย์ และกลุ่มตรวจสอบและติดตามด้านอาหาร เครื่องสำอาง
และวัตถุอันตราย เฉพาะที่ทำหน้าที่ตรวจสอบ หรือ จับกุม
และดำเนินการทางคดีจนได้มาซึ่งค่าปรับ
ผู้ที่ได้รับเงินรางวัลตาม (๑) แล้ว
ไม่มีสิทธิได้รับเงินรางวัลตาม (๒) ซ้ำอีก

ข้อ ๑๔ 
ในกรณีที่มีการปรับโดยหน่วยงานอื่น เงินรางวัลตามข้อ ๑๓ (๒)
ให้แบ่งตามส่วนดังต่อไปนี้
(๑) สำนักควบคุมเครื่องสำอางและวัตถุอันตราย กอง
กลุ่มกฎหมายอาหารและยา กลุ่มตรวจสอบและติดตามด้านยา วัตถุเสพติด
และเครื่องมือแพทย์ และกลุ่มตรวจสอบและติดตามด้านอาหาร เครื่องสำอาง
และวัตถุอันตราย
ที่ทำหน้าที่ตรวจสอบหรือจับกุมและดำเนินการทางคดีจนได้มาซึ่งค่าปรับ
และหน่วยงานที่ทำหน้าที่ช่วยเหลือซึ่งไม่ได้ทำการตรวจสอบหรือจับกุมให้ได้รับส่วนแบ่ง
๒ ส่วน
(๒) หน่วยงานอื่นที่ดำเนินการ
ให้ได้มาซึ่งค่าปรับ ให้ได้รับส่วนแบ่ง ๑ ส่วน

ข้อ ๑๕ 
รายละเอียดของการจ่ายเงินรางวัลให้เป็นไปตามหมวด ๔ ว่าด้วยการจ่ายเงิน

หมวดที่
๓
ค่าใช้จ่ายในการดำเนินงาน

ข้อ ๑๖ 
ค่าใช้จ่ายในการดำเนินงานให้นำไปจ่ายในกรณีดังต่อไปนี้
(๑) ใช้เป็นค่าเบี้ยเลี้ยงในการออกตรวจสอบ
จับกุมของเจ้าหน้าที่ เฉพาะกรณีที่ตรวจพบการกระทำความผิดและได้มีการชำระเงินค่าปรับแล้ว
ในอัตราในวันละ ๑๐๐ บาท ต่อวัน ต่อคน และในวันหยุดราชการคนละ ๒๐๐ บาทต่อวัน
(๒)
ใช้เป็นค่าใช้จ่ายในการจัดซื้ออุปกรณ์ที่จำเป็นในการตรวจสอบของเจ้าหน้าที่ เช่น
กล้องถ่ายรูป เครื่องบันทึกเทป เป็นต้น รวมทั้งค่าใช้จ่ายอื่นที่จำเป็นโดยต้องแนบเอกสารการจัดซื้อจัดจ้างยื่นประกอบการเบิกจ่ายด้วย
(๓)
ใช้เป็นค่าเบี้ยประชุมคณะกรรมการพิจารณาทางคดี และคณะกรรมการพิจารณาอุทธรณ์ทางคดี
ในอัตราคนละ ๓๐๐ บาทต่อครั้ง
(๔)
ใช้เป็นเงินตอบแทนให้แก่นิติกรผู้ดำเนินการทางคดีเฉพาะคดีที่สำนักงานคณะกรรมการอาหารและยาไม่มีอำนาจเปรียบเทียบปรับได้
และนิติกรผู้นั้นได้เป็นผู้ดำเนินการตั้งแต่นำคดีเข้าพิจารณาในคณะกรรมการพิจารณาคดี
จนคดีถึงที่สุดในชั้นของสำนักงานคณะกรรมการอาหารและยา
โดยที่คดีดังกล่าวจะต้องไม่ขาดอายุความในอัตราคดีละ ๑๐๐ บาท
(๕)
ที่เหลือให้ไปใช้เป็นค่าบริหารจัดการของเจ้าหน้าที่สนับสนุนอื่นๆ

ข้อ ๑๗ 
ในการเบิกจ่ายค่าใช้จ่ายการดำเนินงานดังกล่าว ให้สามารถเบิกจ่ายล่วงหน้าได้
และต้องจัดทำบัญชีเสนอภายในวันที่ ๕ ของเดือนถัดไป

หมวดที่
๔
การจ่ายเงิน

ข้อ ๑๘ 
เมื่อมีการปรับเสร็จสิ้นแล้ว
ให้เจ้าหน้าที่ที่ผู้ทำการเปรียบเทียบปรับหรือเจ้าหน้าที่ที่ทำหนังสือร้องทุกข์ต่อพนักงานสอบสวน
แจ้งผลการดำเนินคดีให้ผู้แจ้งความนำจับทราบ
พร้อมขออนุมัติการจ่ายเงินสินบนต่อเลขาธิการคณะกรรมการอาหารและยาหรือผู้ที่เลขาธิการคณะกรรมการอาหารและยามอบหมาย

ข้อ ๑๙ 
การขอรับเงินสินบนและการรับเงินสินบน
ให้ผู้มีสิทธิรับเงินหรือทายาทยื่นความจำนงเพื่อขอรับเงิน
พร้อมหลักฐานบันทึกการแจ้งและรับแจ้งความนำจับต่อผู้มีอำนาจรับแจ้งความนำจับภายหลังคดีถึงที่สุดแล้ว

ข้อ ๒๐ 
การจ่ายเงินสินบน ให้จ่ายให้กับผู้แจ้งความนำจับภายใน ๕ วันทำการนับแต่วันได้รับเงินค่าปรับ
หากมีผู้ได้รับเงินสินบนหลายคน ให้เฉลี่ยจ่ายเท่ากันทุกคน

ข้อ ๒๑ 
การจ่ายเงินรางวัลให้จ่ายดังนี้
(๑)
ในส่วนของสำนักงานคณะกรรมการอาหารและยาให้หน่วยงานที่ตรวจสอบพบการกระทำผิด
จัดทำบัญชีรายชื่อผู้มีส่วนร่วมดำเนินการ ตามที่ปรากฏจากพยานหลักฐานของคดี
เช่นบันทึกการตรวจสถานที่ หรือบันทึกการเก็บตัวอย่างหรือบันทึกคำให้การ
หรือบัญชีรายละเอียดสิ่งของที่ค้น ยึดหรืออายัด เป็นต้น ผู้สั่งการให้ตรวจสอบ
จับกุม หรือผู้ร่วมตรวจสอบความผิดเบื้องต้น ตามแบบ ร.ว. ๑
มาพร้อมกับบันทึกข้อความที่เสนอให้กลุ่มกฎหมายอาหารและยาพิจารณาดำเนินการเกี่ยวกับคดี
ให้นิติกร
เพิ่มเติมชื่อผู้ดำเนินการให้ส่วนของกลุ่มกฎหมายอาหารและยาแล้วแจ้งให้ฝ่ายการคลังทราบ
พร้อมใบสั่งชำระค่าเปรียบเทียบปรับ โดยให้ฝ่ายการคลังกรอกรายละเอียด เลขที่ใบเสร็จ
วันที่รับเงินลงในแบบ ร.ว. ๑ และรวบรวมเป็นพยานหลักฐานการแบ่งจ่ายเงินรางวัลต่อไป
ให้ฝ่ายการคลังจ่ายเงินรางวัลตามบัญชีที่กลุ่มกฎหมายอาหารและยาได้แจ้งรายชื่อโดยให้จ่ายตามจำนวนครั้งที่เจ้าหน้าที่แต่ละรายได้ร่วมดำเนินการ
ให้ฝ่ายการคลังตัดยอดบัญชีการรับเงินค่าปรับทุกวันที่
๒๕ ของเดือน ส่วนวันที่เหลือให้ตั้งเรื่องเบิกจ่ายในเดือนถัดไป
โดยให้จัดทำสรุปรายเดือน ตามแบบ ร.ว. ๒
และจ่ายเงินรางวัลในวันทำการสุดท้ายของเดือนแก่ผู้มีสิทธิได้รับเงินรางวัลตามที่กำหนดในข้อ
๑๓ หรือข้อ ๑๔ แล้วแต่กรณี ตามแบบ ร.ว. ๓
(๒) กรณีที่มีส่วนราชการอื่นร่วมดำเนินการจับกุม
ให้แบ่งเงินรางวัลเท่าๆ กันตามจำนวนหน่วยงานที่จับกุม
การจ่ายเงินรางวัลในส่วนของหน่วยงานอื่นให้จ่ายในนามบุคคลใดบุคคลหนึ่งซึ่งเป็นผู้แทนของหน่วยงานนั้นๆ

ข้อ ๒๒ 
เงินรางวัลที่เป็นส่วนของสำนักควบคุมเครื่องสำอางและวัตถุอันตราย
กองกลุ่มกฎหมายอาหารและยา กลุ่มตรวจสอบและติดตามด้านยา วัตถุเสพติด
และเครื่องมือแพทย์ กลุ่มตรวจสอบและติดตามด้านอาหาร เครื่องสำอาง
และวัตถุอันตรายตามข้อ ๑๓ (๒) ให้จ่ายตามจำนวนครั้งที่เจ้าหน้าที่ของสำนัก กอง
หรือกลุ่มได้ร่วมดำเนินการ
โดยให้ผู้อำนวยการสำนักควบคุมเครื่องสำอางและวัตถุอันตราย ผู้อำนวยการกอง
หัวหน้ากลุ่มกฎหมายอาหารและยา หัวหน้ากลุ่มตรวจสอบและติดตามด้านยา วัตถุเสพติด
และเครื่องมือแพทย์ หัวหน้ากลุ่มตรวจสอบและติดตามด้านอาหาร เครื่องสำอาง
และวัตถุอันตราย เป็นผู้รับรางวัลแทน
และให้ผู้อำนวยการสำนักควบคุมเครื่องสำอางและวัตถุอันตราย ผู้อำนวยการกอง
หัวหน้ากลุ่มกฎหมายอาหารและยา หัวหน้ากลุ่มตรวจสอบและติดตามด้านยา วัตถุเสพติด
และเครื่องมือแพทย์ หัวหน้ากลุ่มตรวจสอบและติดตามด้านอาหาร เครื่องสำอาง
และวัตถุอันตรายไปดำเนินการจ่ายให้เจ้าหน้าที่ในหน่วยงานที่ได้ทำหน้าที่ช่วยเหลือในการดำเนินการตรวจสอบ
จับกุม หรือดำเนินทางคดี ตามที่เห็นสมควร
โดยความเห็นชอบของมติที่ประชุมเจ้าหน้าที่ภายในสำนัก กอง หรือกลุ่ม

ข้อ ๒๓ 
ให้จ่ายเงินรางวัลแก่ผู้มีสิทธิรับเงินรางวัลตามข้อ ๑๓
ตามบัญชีรายชื่อหรือหน่วยงานที่จับกุมทุกสิ้นเดือน
ให้ฝ่ายการคลังมีสิทธิหักเงินรางวัลจากผู้รับเงินทุกรายรายละ ๒๐ บาทต่อรายต่อเดือน
โดยให้หัวหน้าฝ่ายการคลังเป็นผู้รับเงินจำนวนนี้ทุกสิ้นเดือนเพื่อจัดสรรให้ผู้มีส่วนดำเนินการของฝ่ายการคลังในการจ่ายเงินรางวัล
ทั้งนี้
ไม่ให้ฝ่ายการคลังหักเงินรางวัลตามวรรคแรกจากผู้รับเงิน
ในกรณีที่ผู้รับเงินได้รับเงินรางวัลในฐานะที่เป็นหน่วยงานมิใช่ในฐานะส่วนตัว

ข้อ ๒๔ 
ให้จัดตั้งกองทุนชื่อว่า บัญชีเงินฝากกองทุนค่าใช้จ่ายในการดำเนินงานของสำนักงานคณะกรรมการอาหารและยา
และให้ฝ่ายการคลังนำเงินที่หักไว้จากเงินค่าปรับสำหรับส่วนของค่าใช้จ่ายในการดำเนินงาน
เข้าบัญชีเงินฝากดังกล่าว

ข้อ ๒๕*

ข้อ ๒๖ 
ในกรณีที่เงินกองทุนไม่เพียงพอ
ให้เลขาธิการคณะกรรมการอาหารและยาประกาศลดค่าใช้จ่ายเงินกองทุน
ได้โดยไม่จำเป็นต้องจ่ายเต็มตามจำนวนที่กำหนด

ข้อ ๒๗ 
ให้เลขานุการกรม
เป็นผู้มีอำนาจในการอนุมัติเบิกจ่ายเงินกองทุนนี้สำหรับวิธีการเบิกจ่ายนี้ ให้ปฏิบัติตามที่ระเบียบกระทรวงการคลังกำหนด

ข้อ ๒๘ 
กรณีมีข้อโต้แย้งเกี่ยวกับการปฏิบัติตามระเบียบนี้
ให้เลขาธิการคณะกรรมการอาหารและยาเป็นผู้มีอำนาจชี้ขาด
คำชี้ขาดของเลขาธิการคณะกรรมการอาหารและยาให้เป็นที่สุด

ข้อ ๒๙ 
หน่วยงานอื่นๆ อาจปฏิบัติตามระเบียบนี้ได้ โดยไม่ต้องขอความเห็นชอบจากเลขาธิการคณะกรรมการอาหารและยา
แต่ต้องได้รับความเห็นชอบจากหัวหน้าส่วนราชการของตนก่อน

ข้อ ๓๐ 
ระเบียบนี้ให้ใช้บังคับย้อนหลังนับแต่วันที่ได้มีการกันเงินค่าปรับเพื่อจ่ายเงินสินบน
เงินรางวัล และค่าใช้จ่ายในการดำเนินงาน ตามระเบียบนี้

ประกาศ
ณ วันที่ ๓ กันยายน พ.ศ. ๒๕๔๗
ศุภชัย  คุณารัตนพฤกษ์
เลขาธิการคณะกรรมการอาหารและยา

[เอกสารแนบท้าย]

๑ 
แบบ น.จ. ๑ บันทึกการแจ้งและรับแจ้งความนำจับ
๒ 
แบบ น.จ. ๒ รายงานการจ่ายเงินสินบนนำจับ
๓ 
แบบ ร.ว. ๑
๔  แบบ ร.ว. ๒ สรุปเงินสินบน เงินรางวัล
และเงินกองทุนฯ ประจำเดือน....พ.ศ. 
๕  ร.ว. ๓ บันทึกการจ่ายเงินรางวัล

(ดูข้อมูลจากภาพกฎหมาย)

ญาณี/พิมพ์
๑๖
มิถุนายน ๒๕๔๘
สุนันทา/พุทธพัท/ตรวจ
๒๙
มิถุนายน ๒๕๔๘
A+B

นันทพล/ปรับปรุง
๓๐
พฤศจิกายน ๒๕๔๙

ก้องเกียรติ/ผู้จัดทำ
๑๘
กันยายน ๒๕๕๑

[๑] ราชกิจจานุเบกษา
เล่ม ๑๒๑/ตอนพิเศษ ๑๔๔ ง/หน้า ๖๖/๓๑ ธันวาคม ๒๕๔๗

* ข้อ
๒๕ ไม่ปรากฏในราชกิจจานุเบกษา เล่ม ๑๒๑ ปี ๒๕๔๗ ตอนพิเศษ ๑๔๔ ง หน้า ๗๖ ลงวันที่
๓๑ ธันวาคม ๒๕๔๗